
                   1. Noi măsuri pentru combaterea terorismului internaţional 

                   Recent, Guvernul ceh a aprobat noi măsuri antiteroriste prevăzând extinderea prerogativelor serviciilor de informaţii, detaşarea unor ofiţeri de poliţie la ambasadele cehe din străinătate şi sporirea protecţiei în cazul transporturilor de materiale periculoase. Potrivit Guvernului ceh, noul plan antiterorist al ţării ar urma să fie pus în aplicare în următorii doi ani.

                    Sporirea prerogativelor serviciilor de informaţii este o măsură necesară pentru armonizarea legislaţiei ţării cu cea a celorlalţi parteneri din ţările europene. Experţii au subliniat că în activitatea serviciilor de informaţii şi de contrainformaţii trebuie să se ţină seama de noile tehnologii utilizate de organizaţiile criminale, inclusiv de către terorişti. În consecinţă, planul de combatere a terorismului, elaborat de Ministerul de Interne ceh, prevede analizarea ameninţărilor reprezentate de mijloacele electronice de comunicare şi propune soluţii adecvate. Planul propune, de asemenea, investigaţii asupra acelor substanţe chimice, biologice, radioactive şi nucleare care ar putea fi utilizate de terorişti. 

                   Unele dintre organizaţiile neguvernamentale şi o serie de politicieni din opoziţie, consideră că extinderea atribuţiilor instituţiilor statului, inclusiv cele referitoare la ascultarea telefoanelor, ar încălca libertăţile civile. 

                   Raportul întocmit de Ministerul de Interne ceh recomandă o descriere mai amănunţită a activităţii brigăzilor de luptă împotriva terorismului şi o colaborare mai strânsă între forţele de reacţie rapidă ale poliţiei şi armată. Totodată, documentul precizează că situaţia actuală din Cehia nu oferă motive de îngrijorare în ceea ce priveşte ameninţările teroriste, noile măsuri antiteroriste reprezentând o reacţie la situaţia internaţională, mai ales după atacurile de la Londra din luna iulie a.c.

*

                   Premierul francez, Dominique de Villepin, a declarat, la 17 noiembrie a.c., cu ocazia zilei consacrate combaterii terorismului, că există o ameninţare teroristă reală împotriva Franţei. "În prezent, nici o ţară nu este la adăpost: există o ameninţare permanentă la adresa Franţei; vigilenţa noastră trebuie să fie permanentă. Am decis, aşadar, să menţin planul Vigipirate la nivelul roşu", a afirmat premierul francez. "Ameninţarea teroristă nu a fost niciodată atât de puternică. Riscul este cu atât mai serios cu cât natura lui s-a schimbat - se bazează pe un mod de organizare deosebit de complex al extremiştilor aflaţi pe teritoriul nostru, indivizi deseori bine integraţi, vorbitori de limbă franceză şi organizatori familiarizaţi cu tehnologia de ultimă generaţie", a precizat el. "În ceea ce priveşte modul de operare, ştim că grupurile teroriste nu vor da înapoi din faţa vreunui tip de acţiune, indiferent dacă este vorba despre utilizarea armamentului neconvenţional, a armelor chimice, bacteriologice, radiologice sau dacă este vorba despre atentate sinucigaşe", a mai adăugat premierul francez. 

                   Ministrul de interne, Nicolas Sarkozy, a apreciat, la rândul său, că Franţa a devenit o ţară care "exportă kamikaze", reamintind că mai mulţi cetăţeni francezi (22 au fost identificaţi de serviciile speciale) au plecat în Irak, iar unii dintre ei şi-au pierdut viaţa în timpul unor operaţiuni sinucigaşe.

*

                   Un atac biologic al organizaţiei teroriste Al-Qaeda reprezintă un pericol clar şi actual, au avertizat reprezentanţii Interpol, la deschiderea unei reuniuni regionale de trei zile asupra prevenirii bioterorismului, care a avut loc, recent, în Africa de Sud. "Reţeaua mondială Al-Qaeda, istoricul său sângeros, dorinţa sa de a realiza inimaginabilul şi dovezile acumulate până acum referitoare la ambiţiile sale teroriste indică un pericol clar şi actual, de cea mai mare gravitate, de comitere a unui atac terorist biologic", a declarat Rob Noble, Secretarul general al Interpol, în faţa a circa 100 de experţi din 41 de state africane. "Al-Qaeda a revendicat în mod deschis dreptul de a ucide patru milioane de persoane prin utilizarea de arme biologice şi chimice", a subliniat el, adăugând că nici o regiune din lume nu este la adăpost de reţeaua teroristă. 

                   Referindu-se la atacuri precum cele de la New York şi Washington, din anul 2001, Rob Noble a subliniat că Al-Qaeda "are dorinţa, capacitatea şi răbdarea suficientă de a planifica şi de a se pregăti să execute atentate care ar fi fost considerate nerealiste sau fanteziste înainte de punerea lor în practică". "Eventualul impact al unui atac biologic ar putea fi atât de grav, încât lipsa de acţiune în prevenirea bioterorismului constituie un risc inacceptabil la adresa securităţii cetăţenilor şi societăţilor din întreaga lume", a avertizat el. Multe dintre bolile infecţioase provocate de agenţi patogeni, care pot fi utilizaţi în bioterorism, sunt endemice în unele state africane, cum ar fi antraxul şi Ebola, a subliniat Rob Noble, care a pledat pentru o coopeerare intensificată între poliţie şi autorităţile medicale.

                   2. Bosnia - 10 ani de la semnarea acordurilor de la Dayton

                   Potrivit analiştilor, la zece ani după încheierea acordurilor de pace de la Dayton, Bosnia rămâne o ţară divizată din punct de vedere etnic, cu o economie slab dezvoltată, unde reformele pentru apropierea de NATO şi de UE au fost obţinute numai sub presiuni internaţionale constante. Parafate la Dayton, în Statele Unite, la 21 noiembrie 1995 şi semnate la Paris în luna următoare, acordurile au pus capăt unei perioade de trei ani de război interetnic soldat cu mai mult de 200.000 de morţi şi circa două milioane de refugiaţi, reprezentând circa jumătate din populaţia ţării. Acordul a consacrat împărţirea fostei republici iugoslave în două entităţi - Republika Srpska, având populaţie sârbă, şi Federaţia Croato-Musulmană. Instituţiile centrale bosniace au prerogative reduse, iar partidele naţionaliste sârb, croat şi musulman, principali actori în timpul războiului, se află încă la putere. 

                   Potrivit prevederilor acordurilor de pace a fost instituită funcţia de Înalt reprezentant al comunităţii internaţionale, ocupată în prezent de britanicul Paddy Ashdown, care, potrivit analiştilor, dispune de prerogative discreţionare. Înaltul reprezentant poate demite aleşi locali, în special în cazul în care aceştia persistă într-un discurs separatist sau dacă sunt bănuiţi că susţin persoane inculpate de Tribunalul Penal Internaţional pentru fosta Iugoslavie.  

                   Dacă, după semnarea acordurilor, NATO a mobilizat circa 60.000 de militari pentru misiunea de menţinere a păcii, în prezent situaţia din ţară a permis reducerea semnificativă a efectivelor şi transferarea misiunii acestora către o forţă a Uniunii Europene (EUFOR), formată din aproximativ 7.000 de persoane. NATO nu a menţinut în Bosnia decât un cartier general. 

                   În ultimii ani, comunitatea internaţională a încercat să consolideze instituţiile centrale, cu ajutorul unor reforme obţinute prin presiuni intense. Sârbii din Bosnia se opun în mod constant reformelor, temându-se că acestea ar putea reduce autonomia entităţii lor. Totuşi, armatele a celor entităţi au fost plasate sub un comandament central, ca şi serviciile vamale. Cele trei comunităţi au convenit şi asupra unificării forţelor de poliţie, ceea ce a deschis calea spre o apropiată deschidere a negocierilor cu Uniunea Europeană privind Acordul de asociere şi stabilizare, prima etapă în vederea unei viitoare aderări la UE.  Dovadă a evoluţiei ţării într-o direcţie bună, comunitatea internaţională a creat în Bosnia, în martie 2005, o Curte pentru judecarea crimelor de război, patronată de TPI. Indispensabilă pentru funcţionarea unei economii de piaţă, taxa pe valoarea adăugată urmează să intre în vigoare pe întregul teritoriu bosniac la începutul anului viitor. 

                   În schimb, la zece ani după încheierea războiului, Bosnia rămâne o ţară săracă, a cărei economie este practic susţinută de comunitatea internaţională, care a injectat ajutoare financiare de circa cinci miliarde de euro. Şomajul afectează circa 40% dintre cei 3,8 milioane de locuitori ai Bosniei, iar 18% dintre aceştia trăiesc sub pragul de sărăcie. Dacă toate cele trei comunităţi sunt de acord în privinţa faptului că reconcilierea necesită judecarea şi condamnarea autorilor crimelor de război, la zece ani după Dayton foştii lideri politic şi militar al sârbilor bosniaci, Radovan Karadzici şi Ratko Mladici, puşi sub acuzare pentru genocid, crime de război şi crime împotriva umanităţii, se află încă în libertate.

                   Liderii principalelor partide bosniace s-au reunit, la Bruxelles, pentru discuţii cu uşile închise privind reforma Constituţiei, susţinută în special de Statele Unite, care doresc un stat unitar în Bosnia. Comisarul european pentru extindere, Olli Rehn, a salutat "consensul emergent" dintre liderii bosniaci în vederea revizuirii Constituţiei, însă rezultatele discuţiilor nu au fost date publicităţii. 

                   În prezent, Bosnia dispune de o preşedinţie tripartită rotativă, formată din câte un reprezentant sârb, musulman şi croat, fiecare dintre cele două entităţi (Republika Srpska şi Federaţia Croato-Musulmană) având şi câte un preşedinte propriu. Bosnia are şi trei parlamente - unul central şi câte unul pentru fiecare entitate, iar situaţia este identică şi în ceea ce priveşte guvernele. În aceste condiţii, aproximativ 50% din Produsul Intern Brut este consacrat finanţării administraţiei, din care fac parte circa 100 de miniştri. Comunitatea internaţională intenţionează să ajungă la o formulă cu un singur preşedinte, guvern şi parlament, funcţiile urmând să fie repartizate între cele trei comunităţi. Un astfel de aranjament este susţinut ferm de comunitatea musulmană, dar croaţii bosniaci au avertizat că vor solicita dreptul de a îşi crea propria republică în cazul în care Republica Srpska nu va fi abolită în favoarea unei Bosnii unitare. "Nu le reproşez nimic sârbilor din Bosnia, dar dacă ei au Republica Srpska, trebuie să creăm şi o Republika Hrvatska şi o Republică bosniacă musulmană", a declarat recent Ivo Miro Jovici, reprezentantul croat în cadrul preşedinţiei tripartite. Statele Unite resping însă categoric acest tip de soluţie. "Nu ne putem proununţa în favoarea creării unei alte entităţi (...) Vrem ca această ţară să realizeze progrese", a declarat Nicholas Burns. Pentru sârbii din Bosnia, nu se pune problema ca entitatea lor să fie afectată de modificările din Constituţie. "Organizarea Bosniei cu aprobarea comunităţii internaţionale este acceptabilă pentru noi, atât timp cât nu atinge Republica Srpska", a declarat un înalt oficial al principalului partid sârb din Bosnia. 

                   În privinţa discuţiilor de la Bruxelles, principalul partid al croaţilor din Bosnia (HDZ) a salutat faptul că acestea au avut loc, dar a avertizat asupra eventualelor aşteptări prea optimiste. "Nu este realist să contăm pe un consens privind schimbări majore, însă discuţiile la nivel înalt reprezintă un moment crucial pentru viitorul Bosniei", a declarat un purtător de cuvânt al HDZ.

                   3. Negocieri privind statutul provinciei Kosovo

                   Parlamentul sârb a adoptat, la 21 noiembrie a.c., o rezoluţie referitoare la Kosovo, care defineşte mandatul negociatorilor şi cadrul discuţiilor asupra viitorului statut al acestei provincii, aflată în prezent sub administraţia ONU. Rezoluţia a fost adoptată cu 205 voturi, nici unul dintre cei 250 de deputaţi nepronunţându-se împotriva documentului adoptat în chiar ziua începerii negocierilor asupra statutului final al provinciei, care se desfăşoară sub egida ONU. "Rezoluţia constituie o obligaţie pentru Guvern şi negociatori. Ea a fost adoptată într-un moment crucial pentru Serbia, înainte de începerea negocierilor", a declarat premierul sârb Vojislav Koştuniţa. Conform acestei rezoluţii, "orice soluţie pentru Kosovo care va fi impusă va fi proclamată de Parlamentul Serbiei drept nelegitimă, ilegală şi nulă". Parlamentarii nu au analizat problema negociatorilor sârbi, aceştia urmând să fie desemnaţi ulterior. 

                   Parlamentul se aşteaptă ca "membrii Consiliului de Securitate al ONU să garanteze prin autoritatea lor că frontierele internaţional recunoscute ale Serbiei nu vor fi modificate şi pledează pentru negocieri directe". De asemenea, Parlamentul se va pronunţa separat asupra rezultatelor negocierilor şi-şi rezervă dreptul de a convoca un referendum în legătură cu acestea, potrivit rezoluţiei. 

                   Negocierile asupra statutului final al provinciei au fost deschise de fostul preşedinte finlandez Martti Ahtisaari. El a avut o întrevedere cu şeful Misiunii ONU în Kosovo, Soren Jessen-Petersen, şi cu comandantul Forţei multinaţionale de menţinere a păcii (KFOR), Giuseppe Valotto. 

                   Preşedintele sârb, Boris Tadici, a propus crearea a două entităţi, sârbă şi albaneză, în provincia Kosovo, propunere respinsă imediat de autorităţile de la Priştina. "Instituţiile din Kosovo trebuie să fie formate din instituţii sârbe şi albaneze, iar entitatea sârbă să fie direct şi instituţional legată de Belgrad", a spus preşedintele sârb. "Provincia ar rămâne astfel întreagă, dar în Kosovo trebuie neapărat să existe o entitate sârbă", a subliniat B. Tadici. Şeful misiunii ONU în Kosovo (MINUK) şi premierul albanez al provinciei au respins însă propunerea. "Ea încalcă principiile Grupului de Contact, care precizează clar că nu poate exista o divizare în Kosovo", a declarat şeful MINUK, Soren Jessen-Petersen. Premierul albanez Bajram Kosumi a declarat că "eforturile care urmăresc divizarea proviniciei conform unui criteriu etnic constituie o abordare extremistă a problemei. Din păcate, Serbia a demonstrat din nou că nu este capabil să se distanţeze de politica precedentului regim, al lui Slobodan Miloşevici, care a generat mai multe conflicte în regiune". 

                   Preşedintele sârb a mai declarat că planul său constituie "singurul mod de respectare a tuturor principiilor: păstrarea integrităţii teritoriale a Serbiei, protejarea cetăţenilor sârbi din provincie şi respectarea intereselor albanezilor prin acordarea unei autonomii substanţiale". “Acest plan respectă şi interesul apărării legislaţiei internaţionale de un precedent care ar putea destabiliza întreaga regiune", a adăugat el. 

                   Ministrul de externe al Serbiei-Muntenegru, Vuk Draskovic, a declarat că "recunoaşterea independenţei Kosovo ar reprezenta o violare a Cartei ONU şi a dreptului internaţional". O eventuală independenţă a provinciei sârbe cu majoritate albaneză, administrată de ONU din iunie 1999, "ar provoca un lanţ de evenimente dramatice în regiunea Balcanilor, precum şi în Europa şi în lumea întreagă", a avertizat Vuk Draskovic. 

                   Şeful guvernului sârb i-a propus negociatorului finlandez organizarea de consultări cu autorităţile statelor vecine, în special cu cele din Bulgaria, România şi Croaţia, pentru a afla punctul de vedere al acestora în privinţa viitorului statut al Kosovo. 

                   Reglementarea crizei din Macedonia reprezintă un bun exemplu pentru Kosovo, a declarat emisarul special al ONU, Martti Ahtisaari. "Sunt foarte impresionat de ceea ce s-a întâmplat aici şi voi examina cu atenţie soluţiile diferite care au fost aplicate", a declarat el. Macedonia a fost timp de şapte luni teatrul violenţelor dintre forţele macedonene şi rebelii albanezi, care s-au soldat cu semnarea acordurilor de la Ohrid, în august 2001. Partea cea mai importantă a acestor acorduri, care prevede o autonomie mai mare acordată minorităţii albaneze, 25% din totalul populaţiei de aproape două milioane de locuitori o reprezintă descentralizarea şi creare de municipalităţi multietnice. M. Ahtisaari este de părere că astfel de măsuri ar trebui luate şi în cazul minorităţii sârbe din Kosovo. "Dacă sârbii din Kosovo nu vor avea aceleaşi drepturi ca albanezii din Macedonia, atunci misiunea noastră va fi sortită eşecului", a conchis emisarul special al ONU. 

                   Pe de altă parte, emisarul special al ONU, Martti Ahtisaari, a declarat că Albania va avea un rol consultativ important în negocierile asupra statutului final al Kosovo, dar fără să aibă drept de decizie. "Guvernul albanez este activ, dar nu ca actor, ceea ce îmi dă o bună oportunitate de a-l consulta", a subliniat M. Ahtisaari. 

                   4. Deschiderea graniţei dintre Egipt şi Fâşia Gaza

                   La 25 noiembrie a.c., Preşedintele Autorităţii Naţionale Palestiniene, Mahmud Abbas, a declarat deschis oficial terminalul Rafah, la graniţa cu Egiptul, unicul punct de ieşire din Fâşia Gaza, închis de la retragerea Israelului din regiune. "Este un vis care pentru noi se realizează, acela de a ne afla aici pentru a sărbători redeschiderea terminalului Rafah, pe care îl considerăm un pasaj de trecere liber între noi şi fraţii noştri din Egipt", a declarat Mahmud Abbas, cu ocazia ceremoniei marcând redeschiderea punctului de control. În viitor, palestinienii vor putea trece în Egipt, ceea ce le va permite să călătorească liber în străinătate, pentru prima oară de la ocuparea teritoriului de către Israel, în urma războiului de şase zile, din anul 1967. Terminalul de la Rafah este un punct de tranzit obligatoriu pentru toţi palestinienii din Fâşia Gaza care pleacă în străinătate şi a fost controlat de armata israeliană după evacuarea din Peninsula Sinai, în aprilie 1982. Terminalul va putea fi folosit numai de persoanele care deţin cărţi de identitate palestiniene şi, în baza unei notificări prealabile, şi de către diplomaţi, investitori străini, membri a organizaţiilor umanitare şi în cazuri umanitare. 

                   Activitatea în terminal urmează să fie monitorizată de funcţionari ai Uniunii Europene, conform acordului israeliano-palestinian mediat de SUA.                 Israelul, care manifestă temeri din motive de securitate, va putea urmări traficul cu ajutorul unui sistem video montat în zona terminalului, conform aceluiaşi acord. "Această deschidere a frontierei terestre este un prim pas, iar noi sperăm că locuitorii Fâşiei Gaza se vor conecta în curând la lumea din afară şi pe cale aeriană şi maritimă", a declarat Înaltul reprezentant al UE pentru politică externă şi securitate comună, Javier Solana. De asemenea, el a apreciat că redeschiderea terminalului de la Rafah constituie o şansă dată relansării procesului de pace. "Redeschiderea terminalului de la Rafah este o mare ocazie. Pentru prima dată, palestinienii îşi asumă responsabilitatea controlului la o frontieră externă. Este un pas important către crearea  unui eventual stat", a mai spus Javier Solana. 

                   Evenimentul a fost salutat şi de trimisul special al UE în Orientul Mijlociu, Mark Otte. "Consider că este o zi foarte importantă. Palestinienii îşi vor administra singuri graniţele. Este o sarcină foarte importantă, pe care o vom duce împreună la îndeplinire", a declarat el. 

                   Acordul israeliano-palestinian care permitea redeschiderea trecerii şi care prevede şi mobilizarea unei misiuni de observatori UE a fost încheiat la 15 noiembrie a.c., sub egida Secretarului de stat american, Condoleezza Rice.

                   5. Lucrările summit-ului euro-mediteranean de la Barcelona

                   Lucrările primului summit euro-mediteranean au avut loc în perioada 27-28 noiembrie a.c., la Barcelona, pe fondul unor dificile discuţii asupra terorismului şi imigraţiei şi în absenţa principalilor lideri arabi parteneri ai Europei. Potrivit analiştilor, lucrările acestui summit a vizat să dea un al doilea suflu Procesului de la Barcelona de integrare regională, un parteneriat euro-mediteranean lansat în 1995 pentru a face din Mediterana o zonă a păcii şi prosperităţii şi ale cărui rezultate sunt puţin edificatoare până în prezent. Uniunea Europeană a organizat acest summit în speranţa de a revitaliza legăturile cu Orientul Mijlociu şi cu vecinii săi din nordul Africii, de a extinde cooperarea în lupta împotriva terorismului şi migraţiei ilegale, precum şi de a promova reformele economice şi politice. 

                   Lupta împotriva imigraţiei clandestine a fost unicul subiect asupra căruia s-a ajuns la un consens la lucrările desfăşurate între statele membre ale UE şi cele zece ţări partenere din Mediterana, încheiat fără o declaraţie comună din cauza neînţelegerilor între liderii arabi şi Israel. "Există cuvintele pe care Israelul vrea să le utilizeze, există formulele pe care le doresc palestinienii", a declarat premierul britanic Tony Blair, co-preşedinte al conferinţei, alături de Spania, pentru a justifica înlocuirea declaraţiei comune cu o declaraţie a preşedinţiei. "Euromed nu va rezolva procesul de pace din Orientul Apropiat, cel puţin nu la această conferinţă", a adăugat T. Blair. Participanţii la summit au ajuns la un acord în ceea ce priveşte un cod de conduită antiteroristă cu dispoziţii atenuate, precum şi asupra unui plan de dezvoltare a Euromediteranei extins pe cinci ani. 

                   Potrivit codului de conduită antiterorist adoptat, terorismul nu poate fi justificat în nici un caz. Declaraţia preşedinţilor afirmă "angajamentul acestora în favoarea unei soluţionări corecte şi echitabile a conflictului israeliano-palestinian şi crearea a două state, Israel şi Palestina", a spus T. Blair. Pe de altă parte, Înaltul reprezentant pentru Politică Externă al UE, Javier Solana, a încercat să minimizeze importanţa absenţei de la conferinţă a şefilor de stat şi de guvern din ţările arabe, considerând că lucrările summit-ului au fost un succes, prin adoptarea celor două documente. 

                   Anterior deschiderii lucrărilor summit-ului a avut loc reuniunea Grupului de Înalt Nivel (GIN) al ONU privind Alianţa Civili​zaţiilor, iniţiativa premierului spaniol Jose Zapatero, lansată în urmă cu un an la Naţiunile Unite. "Breşa dintre Orient şi Occident este o realitate în faţa căreia nu este loc nici de resemnare nici de pasivitate. Este necesar să o combatem", a spus el la inaugurarea primei reuniuni a GIN, format la iniţiativa Secretarului general al ONU, Kofi Annan, pentru a dezvolta Alianţa Civilizaţiilor. Premierul J. Zapatero a declarat că "dărâmarea zidului neînţelegerii dintre Occident şi lumea arabă şi islamică este cel mai bun vaccin împotriva extremismelor şi violenţei teroriste”. Prin această iniţiativă, a asigurat el, se doreşte mobilizarea ambelor culturi "împotriva acelora care, oriunde în lume şi folosind argumente deformate, viclenii şi pretexte, aţâţă la ură şi intoleranţă". "Într-o lume din ce în ce mai strâns interconectată şi complexă, în care dreptul de a se bucura de libertate şi de cele mai înalte culmi ale progresului material coexistă cu suferinţele cauzate de oprimare şi de cea mai adâncă sărăcie, s-au reactivat unele surse tradiţionale ale confruntărilor violente şi au apărut noi linii de conflict", a afirmat premierul spaniol. Cu Alianţa Civilizaţiilor se doreşte combaterea "ignoranţei şi ne​înţelegerii reciproce", care în opinia liderului spaniol se află la baza tuturor conflictelor. Premierul spaniol a subliniat în intervenţia sa că Marea Mediterană a fost o cale de comunicaţie paşnică, dar şi un scenariu "al divizărilor şi al unor teribile confruntări", precizând că obiectivul Alianţei este de a "stimula cunoaşterea şi respectul faţă de celălalt, înţelegerea reciprocă, moderaţia şi aprecierea diversităţii".

                    Co-finanţator al proiectului, premierul turc M. Erdogan a subliniat că "terorismul poate să lovească orice persoană, orice ţară şi orice loc din lume", de aceea crearea Alianţei Civili​zaţiilor este, în opinia sa, obligatorie. "Nici o religie nu propăvăduieşte că omul trebuie să fie lup pentru semenul său",  a apreciat premierul turc, care l-a parafrazat pe filosoful Thomas Hobbes - "nici o cultură nu tolerează exploatarea omului, nici o religie nu permite uciderea de oameni nevinovaţi, nici o civili​zaţie nu acceptă violenţa sau teroarea". "Nimeni nu poate spune teroriştii mei sunt mai buni decât ai tăi", a rezumat premierul turc, care a lansat un apel să se renunţe la expresia "terorismul islamic" pentru că, în opinia sa, aruncă o lumină nefavorabilă asupra unei religii. Propunerea sa este să fie folosit termenul "terorismul fundamentalist" şi a pledat pentru ca islamofobia să fie considerată "o crimă de lezumanitate", asemeni antisemitismului. El a sugerat ca grupul să nu se limiteze la problema proliferării armelor de distrugere în masă, având în vedere că armele convenţionale stau la baza unui comerţ care, potrivit statisticilor, mobilizează peste 100 de miliarde de euro pe an.

                   În mesajul Secretarului general al ONU se precizează: "toţi trăim în aceeaşi lume şi nu avem altă opţiune decât să ne înţelegem, să ne respectăm şi să convieţuim în pace". "Doar prin eforturi con​certate putem face faţă neînţelegerilor şi disensiunilor care alimentează terorismul. Tensiunile dintre Orient şi Occident au afectat percepţia reciprocă a popoarelor islamice şi occidentale. Dacă nu le vom face faţă, ar putea ajunge să ameninţe stabilitatea lumii noastre", a conchis Kofi Anaan în mesajul său. 

                   6. Situaţia armamentului nuclear iranian

                   La 23 noiembrie a.c., Parlamentul iranian a votat o lege care permite Guvernului să evite un control intensificat al activităţilor sale nucleare, dacă AIEA va prezenta dosarul nuclear iranian Consiliului de Securitate al ONU. Legea, care prevede şi reluarea activităţilor de îmbogăţire a uraniului, a fost adoptată în condiţiile în care unii diplomaţi au adus în discuţie o posibilă reluare a dialogului între Iran şi europeni la începutul lunii decembrie. Mai mulţi diplomaţi occidentali au declarat că Statele Unite şi UE nu vor sesiza Consiliul de Securitate pentru a oferi Rusiei încă o şansă de a încerca o mediere cu Iranul. UE-3 (Franţa, Germania şi Marea Britanie) a propus data de 6 decembrie pentru deschiderea de noi negocieri cu Iranul asupra programului său nuclear. 

                   Legea adoptată recent de Parlamentul de la Teheran stipulează că "dacă dosarul nuclear iranian este trimis pentru sesizare sau informare Consiliului de Securitate al ONU, atunci Guvernul va înceta aplicarea măsurilor luate de bunăvoie şi fără a avea un caracter constrângător şi va pune în aplicare programele de cercetare şi expertiză ştiinţifică, pentru a garanta respectarea drepturilor poporului iranian, aşa cum decurg ele din Tratatul de Neproliferare (TNP)". Legea va trebui aprobată de Consiliul Gardienilor Constituţiei pentru a intra în vigoare. 

                   Purtătorul de cuvânt al diplomaţiei iraniene a anunţat că îmbogăţirea uraniului pentru activităţi de cercetare şi dezvoltare nu este un subiect de negociere între Iran şi comunitatea internaţională. Hamid Reza Assefi a adăugat că activitatea de îmbogăţire a uraniului pentru producerea de combustibili nucleari nu poate fi negociată în prea mare măsură, reamintind că aceasta se desfăşoară pe teritoriul iranian. "Problema cercetării şi dezvoltării este diferită de cea a producţiei de combustibili nucleari", a spus H. Assefi, adăugând că singurul aspect care "ar putea fi negociat este producţia combustibililor în Iran". Iranul susţine că are dreptul de a îmbogăţi uraniu, ceea ce permite obţinerea combustibilului necesar pentru funcţionarea unei centrale, dar şi producerea unei arme atomice. 

                   Preşedintele iranian, Mahmud Ahmadinejad, a declarat că ţara sa are dreptul să îşi continue programele nucleare. Adresându-se "celor care sunt suspicioşi în legătură cu activităţile nucleare ale Iranului", el a lansat un nou atac la adresa celor care încearcă "să împiedice Iranul să obţină tehnologie nucleară". "Nu aveţi nici un drept să puneţi întrebări cu privire la programul nuclear”, a declarat el, într-un discurs susţinut la Teheran cu ocazia celei de-a 25-a aniversări a creării, de către ayatollahul Ruhollah Khomeiny, a corpului paramilitar Bassidji, înfiinţat la începutul războiului iraniano-irakian, în anii '80.

                   Uniunea Europeană acceptă să acorde mai mult timp dialogului cu Iranul, ţară pe care a criticat-o sever pentru programul său nuclear, a declarat  ambasadorul britanic la AIEA, referindu-se la propunerile de mediere ale Rusiei. Ambasadorul Peter Jenkins a declarat că după 18 ani de activităţi clandestine, Iranul continuă să "submineze credibilitatea afirmaţiilor sale, potrivit cărora programul său nuclear este civil". UE a cedat totuşi "cererilor formulate de mai mulţi membri ai Consiliului Guvernatorilor AIEA, care au dorit să fie acordat mai mult timp dialogului diplomatic referitor la viitorul programului iranian", a adăugat ambasadorul britanic. P. Jenkins a menţionat documentul remis recent de Iran inspectorilor AIEA, care arată că această ţară şi-a procurat, prin intermediul unei reţele clandestine pakistaneze, instrucţiuni pentru transformarea uraniului îmbogăţit în semisfere, "un proces care nu are altă aplicabilitate decât producerea de arme nucleare", a spus el. 

